កម្ពុជា​រក​ឃើញ​ករណី​ឆ្លងជំងឺ​កូវីដ​ ២៣​នាក់​ថែម​ទៀតដែល​រាល​ដាល​ដល់​ខេត្ត​កោះ​កុង
ក្នុង​ចំណោម​មនុស្ស​ ២៣ នាក់​ដែល​ឆ្លង​នៅ​ថ្ងៃ​នេះ មាន​​ជនជាតិ​ខ្មែរ​ ១០ នាក់​ ជនជាតិ​ចិន​ ១១ ​នាក់ ឥណ្ឌូនេស៊ីម្នាក់ និង​សិង្ហបុរី​ម្នាក់។ ក្រសួង​សុខាភិបាល​បញ្ជាក់​ថា ​មនុស្ស​ពីរនាក់​ដែល​ជា​ជនជាតិចិន​និង​សិង្ហបុរី ​រស់​​នៅ​ស្រុកគិរីសាគរ ​ខេត្តកោះកុង ​មាន​ផ្ទុកវីរុស​ជំងឺ​កូវីដ​១៩​ នេះ។
ភ្នំពេញ — ក្រសួងសុខាភិបាលកម្ពុជាបានឲ្យដឹងនៅថ្ងៃសុក្រនេះថា មនុស្ស ២៣ នាក់ទៀត បានឆ្លងជំងឺកូវីដ១៩ ក្នុងព្រឹត្តិការណ៍ឆ្លងសហគមន៍ ហើយការឆ្លងនេះបានរាលដាលទៅដល់ខេត្តកោះកុង។ ក្រៅពីរាជធានីភ្នំពេញ មានខេត្តព្រះសីហនុ កោះកុង កណ្តាល និងស្វាយរៀង ក៏ឆ្លងជំងឺកូវីដ១៩ ខ្លះដែរ។ សេចក្តីប្រកាសព័ត៌មានរបស់ក្រសួងសុខាភិបាល ឲ្យដឹងថា មនុស្ស ២៣ នាក់បន្ថែមទៀត បានឆ្លងជំងឺកូវីដ១៩ ដែលនាំឲ្យករណីឆ្លងសរុបក្នុងព្រឹត្តិការណ៍ «២០កុម្ភៈ» កើនទៅដល់ ៤២៥ នាក់ ដែលភាគច្រើនជាជនជាតិចិន។ ក្នុងចំណោមមនុស្ស ២៣ នាក់ដែលឆ្លងនៅថ្ងៃនេះ មានជនជាតិខ្មែរ ១០ នាក់ ជនជាតិចិន ១១ នាក់ ឥណ្ឌូនេស៊ីម្នាក់ និងសិង្ហបុរីម្នាក់។ ក្រសួងសុខាភិបាលបញ្ជាក់ថា មនុស្សពីរនាក់ដែលជាជនជាតិចិននិងសិង្ហបុរី រស់នៅស្រុកគិរីសាគរ ខេត្តកោះកុង មានផ្ទុកវីរុសជំងឺកូវីដ១៩ នេះ។ រដ្ឋាភិបាលបានកំពុងបិទការធ្វើដំណើរពីខេត្តព្រះសីហនុ ទៅតំបន់ផ្សេងជាបណ្តោះអាសន្ន ខណៈខេត្តជាប់មាត់សមុទ្រមួយនេះ មានករណីឆ្លងជាង ៨០ នាក់។ ស្របពេលដាក់ចេញវិធានការផ្សេងៗ ដើម្បីទប់ស្កាត់ការឆ្លងសហគមន៍បន្តទៀត ក្រសួងសុខាភិបាលបានឲ្យដឹងថា មនុស្សដែលមានអាយុ ៦០ ឆ្នាំឡើងដែលរស់នៅក្នុងរាជធានីភ្នំពេញ ខេត្តកណ្តាល និងខេត្តព្រះសីហនុ អាចទៅចាក់វ៉ាក់សាំង AstraZenecaបាន ដែលទទួលស្គាល់ដោយអង្គការសុខាភិបាលពិភពលោក។ វ៉ាក់សាំងនេះមានចំនួន ៣២.៤០០០ ដូស និងអាចចាក់មនុស្សបានជាង ១៦ ម៉ឺននាក់។ គួរបញ្ជាក់ថា កម្ពុជាកំពុងបន្តយុទ្ធនាការចាក់វ៉ាក់សាំង ដែលរហូតមកដល់ពេលនេះ កម្ពុជាមានវ៉ាក់សាំងជាង ៩០ ម៉ឺនដូស ដែលក្នុងនោះមានវ៉ាក់សាំងផលិតដោយប្រទេសចិនចំនួន ៦០ ម៉ឺនដូស៕